stanford-oval/wikipedia huggingface dataset:
ประวิช รัตนเพียร
การศึกษาพิเศษ

สำเร็จวิชาทหารชั้นปีที่ 5 กรมการรักษาดินแดน ฝึกอบรมแต่งตั้งเป็นว่าที่ร้อยตรี กองทัพบก
ปริญญาบัตรวิทยาลัยป้องกันราชอาณาจักร วปอ. 2546
ผ่านการอบรมหลักสูตร Director Accreditation Program (DAP) จัดโดย สมาคมส่งเสริมสถาบันกรรมการบริษัทไทย (IOD)
การทำงาน

ประวิช เข้าสู่งานการเมืองโดยการเป็นสมาชิกสภาผู้แทนราษฎรกรุงเทพมหานคร เมื่อปี พ.ศ. 2531 ได้รับแต่งตั้งเป็นที่ปรึกษารองนายกรัฐมนตรีฝ่ายการเมือง (พลเอกอาทิตย์  กำลังเอก) ในปี พ.ศ. 2537 และได้รับเลือกตั้งเป็น ส.ส.สมัยที่ 2 ในการเลือกตั้ง พ.ศ. 2539 เป็น ส.ส. จังหวัดนครราชสีมา สังกัดพรรคชาติพัฒนา และเป็นรองเลขาธิการนายกรัฐมนตรีฝ่ายการเมือง (ประจำนายกร  ทัพพะรังสี) และในปี พ.ศ. 2541 ได้รับแต่งตั้งให้ดำรงตำแหน่งรัฐมนตรีช่วยว่าการกระทรวงพาณิชย์ ซึ่งมีผลงานเด่นในด้านต่างๆ เช่น การผลักดันตราสัญลักษณ์ไทย (Thailand Brand) มาตรการส่งเสริมการเปิดตลาดใหม่ มาตรการส่งเสริมธุรกิจบริการ
ในการเลือกตั้ง พ.ศ. 2544 ได้รับเลือกตั้งเป็น ส.ส.นครราชสีมา และในปี พ.ศ. 2547 ได้รับเลือกตั้งจากสมาชิกรัฐสภา 138 ประเทศ ให้เป็นกรรมการบริหารสหภาพรัฐสภาระหว่างประเทศ (Inter Parliamentary Union – IPU) และได้รับแต่งตั้งให้ดำรงตำแหน่งเป็น ผู้แทนการค้าไทย และในปี พ.ศ. 2548 ได้รับแต่งตั้งให้ดำรงตำแหน่งรัฐมนตรีว่าการกระทรวงวิทยาศาสตร์และเทคโนโลยี
ต่อมาในปี พ.ศ. 2554 ได้รับแต่งตั้งเป็นผู้ตรวจการแผ่นดิน กระทั่งในเดือนธันวาคม พ.ศ. 2556 ได้ลาออกจากตำแหน่งเพื่อเข้ารับหน้าที่กรรมการการเลือกตั้ง
ปี พ.ศ. 2564 ปัจจุบันเป็นกรรมการมูลนิธิโครงการสารานุกรมไทยสำหรับเยาวชน โดยพระราชประสงค์ในพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
เครื่องราชอิสริยาภรณ์

พ.ศ. 2542 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2541 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2555 –  เหรียญลูกเสือสดุดี ชั้นที่ 1
โผฏฐัพพะ

โผฏฐัพพะ คือ สิ่งที่มาถูกต้องกาย, สิ่งที่กายสัมผัสแตะต้องได้ ได้แก่ อารมณ์หรือสัมผัสที่มีลักษณะ แข็ง นิ่ม ตึง หย่อน ร้อน เย็น เคลื่อนไหว หยุดนิ่ง เจ็บ ปวด เมื่อย ชา คัน  เป็นต้น ซึ่งมากระทบหรือสัมผัสกับกาย และกายสามารถรู้สึกได้ถึงลักษณะนั้น  เช่น  น้ำกระเซ็นมาถูกแขน  แขนก็รู้สึกถึงสิ่งที่มาถูกนั้น
โผฏฐัพพะ มี 2 อย่าง คือ 1.โผฏฐัพพะที่ไม่ประกอบด้วยเวทนา 2.โผฏฐัพพะที่ประกอบด้วยเวทนา
โผฏฐัพพะที่ไม่ประกอบด้วยเวทนามี 8 อย่าง จัดเป็นโผฏฐัพพะแท้ เป็นโผฏฐัพพะในกายวิญญาณ ได้แก่ 1.ความรู้สึก แข็ง นิ่ม ของธาตุดิน 2.ความรู้สึก ตึง หย่อน ของธาตุน้ำทางอ้อมที่ทำหน้าที่เกาะกุมให้เกิดรูปร่าง (ความรู้สึก พอง ยุบ จัดเป็นสมมุติบัญญัติ) 3.ความรู้สึก ร้อน เย็น ของธาตุไฟ 4.ความรู้สึก เคลื่อนไหว หยุดนิ่ง ของธาตุลม (ความรู้สึก เข้า ออก จัดเป็นสมมุติบัญญัติ)
โผฏฐัพพะที่ประกอบด้วยเวทนา เป็นธรรมารมณ์ในมโนวิญญาณ เรียกอีกอย่างว่าโผฏฐัพพะธรรมารมณ์ เป็นธรรมารมณ์ที่เกิดขึ้นทางกาย เป็นโผฏฐัพพะที่ประกอบด้วยเวทนา เช่น เจ็บ ปวด เมื่อย ชา คัน เป็นต้น เพราะจิตเมื่อโผฏฐัพพะเหล่านี้เกิดขึ้น จิตจะไปกำหนดจับที่เวทนาก่อน และเมื่อผัสสะเกิดขึ้นจะไม่สามารถแยกโผฏฐัพพะคือความรู้สึกทางกายออกจากเวทนาได้ จึงจัดให้โผฏฐัพพะที่ประกอบด้วยเวทนาเหล่านี้เป็นธรรมารมณ์เสีย  การจะแยกเวทนาออกจากธรรมารมณ์ได้นั้นสามารถทำได้ด้วยการบรรลุนามรูปปริจเฉทญาณ ซึ่งเป็นญาณที่สามารถแยกรูปนามออกจากกันได้
แหล่งข้อมูลอื่น

พจนานุกรมคำวัด หมวด ผ (PDF)[ลิงก์เสีย]
พจนานุกรมพุทธศาสตร์ฉบับประมวลธรรม (PDF) ของพระพรหมคุณาภรณ์ (ประยุทธ์ ปยุตฺโต)
ธรรมารมณ์

ธรรมารมณ์ คือ อารมณ์ที่ใจรู้ หรืออารมณ์ที่เกิดทางใจ สิ่งที่ใจคิด ความคิด จินตนาการ สิ่งที่ใจเก็บมาคิด ที่เป็นอดีต ปัจจุบัน อนาคต แล้วหน่วงดึงมาเป็นอารมณ์ หรือสิ่งที่เกิดขึ้นในใจ สัมผัสด้วยใจ
ธรรมารมณ์ มี 2 อย่าง คือ 1.มโนธรรมารมณ์ ธรรมารมณ์ที่เกิดขึ้นในใจ ได้แก่ เวทนา สัญญา  และสังขาร  2.โผฏฐัพพะธรรมารมณ์ ธรรมารมณ์ที่เกิดขึ้นทางกาย ได้แก่โผฏฐัพพะที่ประกอบด้วยเวทนา เช่น เจ็บ ปวด เมื่อย ชา คัน เป็นต้น เพราะจิตเมื่อโผฏฐัพพะเหล่านี้เกิดขึ้น จิตจะไปกำหนดจับที่เวทนาก่อน และเมื่อผัสสะเกิดขึ้นจะไม่สามารถแยกโผฏฐัพพะความรู้สึกทางกายออกจากเวทนาได้ จึงจัดให้โผฏฐัพพะที่ประกอบด้วยเวทนาเหล่านี้เป็นธรรมารมณ์  การจะแยกเวทนาออกจากธรรมารมณ์ได้นั้นสามารถทำได้ด้วยการบรรลุนามรูปปริจเฉทญาณ ซึ่งเป็นญาณที่สามารถแยกรูปนามออกจากกันได้ ส่วนโผฏฐัพพะที่ไม่ประกอบด้วยเวทนา 8 อย่าง ไม่จัดว่าเป็นธรรมมารมณ์ จึงจัดเป็นโผฏฐัพพะแท้ ได้แก่ 1.ความรู้สึก แข็ง นิ่ม ของธาตุดิน 2.ความรู้สึก ตึง หย่อน ของธาตุน้ำทางอ้อมที่ทำหน้าที่เกาะกุมให้เกิดรูปร่าง (ความรู้สึก พอง ยุบ เป็นสมมุติบัญญัติ) 3.ความรู้สึก ร้อน เย็น ของธาตุไฟ 4.ความรู้สึก เคลื่อนไหว หยุดนิ่ง ของธาตุลม (ความรู้สึก เข้า ออก จัดเป็นสมมุติบัญญัติ)
แหล่งข้อมูลอื่น

พจนานุกรมคำวัด หมวด ธ (PDF) เก็บถาวร 2016-03-05 ที่ เวย์แบ็กแมชชีน
พจนานุกรมพุทธศาสตร์ฉบับประมวลธรรม (PDF) ของพระพรหมคุณาภรณ์ (ประยุทธ์ ปยุตฺโต)
ยงยุทธ ยุทธวงศ์

| ศาสตราจารย์เกียรติคุณยงยุทธ ยุทธวงศ์ม> ป.ช., ม.ว.ม., ร.ม.ด.(ศ) |
| --- | --- |


รองนายกรัฐมนตรี
ดำรงตำแหน่ง 30 สิงหาคม พ.ศ. 2557 – 19 สิงหาคม พ.ศ. 2558   (11 เดือน 20 วัน)
นายกรัฐมนตรี: ประยุทธ์ จันทร์โอชา
ถัดไป: ณรงค์ พิพัฒนาศัย ประจิน จั่นตอง สมคิด จาตุศรีพิทักษ์
รัฐมนตรีว่าการกระทรวงวิทยาศาสตร์และเทคโนโลยี
ดำรงตำแหน่ง 9 ตุลาคม พ.ศ. 2549 – 6 กุมภาพันธ์ พ.ศ. 2551   (1 ปี 3 เดือน 28 วัน)
นายกรัฐมนตรี: สุรยุทธ์ จุลานนท์
ก่อนหน้า: ประวิช รัตนเพียร
ถัดไป: วุฒิพงศ์ ฉายแสง
 
ข้อมูลส่วนบุคคล
เกิด: 4 พฤษภาคม พ.ศ. 2487 (80 ปี) จังหวัดลพบุรี ประเทศไทย
คู่สมรส: อรชุมา ยุทธวงศ์

ศาสตราจารย์เกียรติคุณ ยงยุทธ ยุทธวงศ์ (เกิด 4 พฤษภาคม พ.ศ. 2487) เป็นราชบัณฑิต นักวิจัย อาจารย์และนักการศึกษาชาวไทย รองนายกรัฐมนตรีและรัฐมนตรีว่าการกระทรวงวิทยาศาสตร์และเทคโนโลยี เป็นบุคคลหนึ่งที่มีบทบาทในการศึกษาและวิจัยด้านวิทยาศาสตร์ในประเทศไทย
ประวัติ

ศ.ยงยุทธ ยุทธวงศ์ หรือ ศ.ดร.ยงยุทธ ยุทธวงศ์ เกิดที่ตำบลชัยบาดาล อำเภอชัยบาดาล จังหวัดลพบุรี เป็นบุตรคนที่ 3 ในจำนวน 4 คน ของ พ.อ.สรรค์ และนางระเบียบ ยุทธวงศ์ เนื่องจาก พ.อ.สรรค์ ยุทธวงศ์ ซึ่งเป็นบิดาได้ถึงแก่กรรมตั้งแต่ท่านยังเล็ก ดร.ป๋วย อึ้งภากรณ์ อดีตผู้ว่าการธนาคารแห่งประเทศไทย ผู้เป็นลุง ได้ให้การสนับสนุนในด้านการศึกษามาโดยตลอด และมีบทบาทสำคัญต่อการเป็นนักวิทยาศาสตร์ของท่านมากที่สุด
การศึกษา

ยงยุทธ ยุทธวงศ์ เข้าเรียนที่โรงเรียนเซนต์คาเบรียล จนจบมัธยมปลาย (2503) และเข้าเรียนต่อที่มหาวิทยาลัยแพทยศาสตร์ (มหาวิทยาลัยมหิดลในปัจจุบัน) ในคณะวิทยาศาสตร์การแพทย์  จนจบเตรียมแพทยศาสตร์ ต่อมาได้รับการชักชวนจาก ศ.ดร.สตางค์ มงคลสุข คณบดีวิทยาศาสตร์การแพทย์ มหาวิทยาลัยแพทย์ศาสตร์ ให้เห็นความสำคัญของการเรียนวิทยาศาสตร์ และเห็นว่าเป็นเรื่องที่สนุกสนาน ทำให้คิดตัดสินใจสอบชิงทุนไปเรียนต่อยังต่างประเทศในสาขาวิทยาศาสตร์ เคมีในเวลาต่อมา จึงสอบชิงทุนรัฐบาลไปศึกษาที่อังกฤษ ตามความต้องการของคณะวิทยาศาสตร์การแพทย์  ในปี 2505 ได้รับปริญญาตรีเคมี เกียรตินิยมอันดับหนึ่ง จากมหาวิทยาลัยลอนดอน (2509) และปริญญาเอก สาขาอินทรีย์เคมีจากมหาวิทยาลัยออกซฟอร์ด (2512)
ยงยุทธ ยุทธวงศ์ ได้รับพระราชทานปริญญาดุษฎีบัณฑิตกิตติมศักดิ์จากมหาวิทยาลัยสงขลานครินทร์ (2541) มหาวิทยาลัยมหิดล (2548) มหาวิทยาลัยเทคโนโลยีสุรนารี (2552) มหาวิทยาลัยธรรมศาสตร์ (2554) และมหาวิทยาลัยแม่ฟ้าหลวง (2561)
การทำงาน

ยงยุทธ ยุทธวงศ์ เป็นอาจารย์ที่ภาควิชาชีวเคมี คณะวิทยาศาสตร์ มหาวิทยาลัยมหิดล (2512)  จนได้รับโปรดเกล้าฯเป็นศาสตราจารย์ (2526) และศาสตราจารย์ระดับ 11 (2532) ตามลำดับ  ทำงานวิจัยหลังปริญญาเอกที่มหาวิทยาลัยแคลิฟอร์เนีย ลอสแอนเจลิส  (2516-8) กับ ศาสตราจารย์พอล บอเยอร์ (ผู้ได้รับรางวัลโนเบล)  ได้รับเชิญเป็นศาสตราจารย์เยี่ยม ที่มหาวิทยาลัยแคลิฟอร์เนีย ซานฟรานซิสโก (2533) และ Distinguished Scholar-in-Residence ที่มหาวิทยาลัยฮาร์วาร์ด (2551) งานวิจัยส่วนใหญ่เป็นงานด้านการพัฒนายาต้านมาลาเรีย โดยเฉพาะกลุ่มของยาที่เรียกว่า แอนติโฟเลต และชีวเคมีพื้นฐานของมาลาเรีย
นอกจากนั้นแล้วยังเป็นนักวิจัยอาวุโสที่ศูนย์พันธุวิศวกรรมและเทคโนโลยีชีวภาพแห่งชาติ และที่ปรึกษาอาวุโสของผู้อำนวยการ สำนักงานพัฒนาวิทยาศาสตร์และเทคโนโลยีแห่งชาติ (สวทช.) ผลงานที่สำคัญ คือการค้นพบกลไกของการดื้อยาแอนติโฟเลตของเชื้อมาลาเรีย ซึ่งเกิดจากการกลายพันธุ์ของเอ็นไซม์ในเชื้อที่เป็นเป้าหมายของยา ได้ค้นพบโครงสร้างของเอ็นไซม์นี้ ทำให้สามารถออกแบบและสังเคราะห์ยาใหม่ที่มีฤทธิ์ต่อเชื้อที่ดื้อยาเก่าได้ มีผลงานวิจัยตีพิมพ์ในวารสารนานาชาติ 112  เรื่อง เขียนหนังสือและตำรา 11 เรื่อง สิทธิบัตร 3 เรื่อง เป็นผู้มีผลงานเด่นในเรื่องเกี่ยวกับมาลาเรียและนโยบายวิทยาศาสตร์และเทคโนโลยี ได้รับรางวัลนักวิทยาศาสตร์ดีเด่น สาขาชีวเคมี เมื่อปี พ.ศ. 2527 เป็นนักวิทยาศาสตร์คนแรกของโลกที่ค้นพบโครงสร้าง 3 มิติของโปรตีนของเชื้อมาลาเรีย ที่มีความสำคัญโดยเป็นเป้าหมายของยาต้านมาลาเรีย และค้นพบการเปลี่ยนแปลงทางโครงสร้างและคุณสมบัติหลายประการของเยื่อหุ้มเม็ดเลือดแดงที่ติดเชื้อมาลาเรีย และความเกี่ยวโยงระหว่างการเปลี่ยนแปลงเหล่านี้กับอาการของโรคนี้ทางโลหิตวิทยา ค้นพบเอนไซม์ใหม่และวิถีปฏิกิริยาใหม่ของเชื้อมาลาเรีย โดยเฉพาะที่เกี่ยวกับการสังเคราะห์และใช้สารโฟเลต อันเป็นแนวทางในการพัฒนายาต้านมาลาเรียชนิดใหม่
ยงยุทธ ยุทธวงศ์ เป็นผู้อำนวยการศูนย์พันธุวิศวกรรมและเทคโนโลยีชีวภาพแห่งชาติ ในปี พ.ศ. 2528 ถึงปี พ.ศ. 2534 และเป็นผู้อำนวยการคนแรกของสำนักงานพัฒนาวิทยาศาสตร์และเทคโนโลยีแห่งชาติ ในปี พ.ศ. 2535 ถึงปี พ.ศ. 2541 และภายหลังการรัฐประหารในประเทศไทย พ.ศ. 2549 เขาได้รับแต่งตั้งเป็นรัฐมนตรีว่าการกระทรวงวิทยาศาสตร์และเทคโนโลยี ในคณะรัฐมนตรีของ พลเอก สุรยุทธ์ จุลานนท์ และได้รับแต่งตั้งเป็นรองนายกรัฐมนตรี  ในรัฐบาลของพลเอก ประยุทธ์ จันทร์โอชา ซึ่งตั้งขึ้นหลังการรัฐประหารในประเทศไทย พ.ศ. 2557 กระทั่งพ้นจากความเป็นรัฐมนตรี เมื่อวันที่ 20 สิงหาคม พ.ศ. 2558 และเคยเป็นที่ปรึกษาสำนักงานทรัพย์สินพระมหากษัตริย์
ในระดับนานาชาติ ยงยุทธ ยุทธวงศ์ ได้รับการเลือกตั้งให้เป็น Chairman, UNESCO International Bioethics Committee (2012-5) และเป็นกรรมการในคณะกรรมการนานาชาติหลายชุด (WHO, UNESCO, Bill and Melinda Gates Foundation, Roll Back Malaria ฯลฯ)
ปัจจุบันเป็นกรรมการในคณะกรรมการติดตามและประเมินผลการสนับสนุนการวิจัย
เกียรติประวัติ

รางวัล "นักวิทยาศาสตร์ดีเด่น" จากมูลนิธิส่งเสริมวิทยาศาสตร์และเทคโนโลยีในพระบรมราชูปถัมภ์ (2527) รางวัล ASEAN Science and Technology Meritorious Service Award จากองค์การอาเซียน  (2541) รางวัลนักเรียนทุนรัฐบาลดีเด่น (2545) รางวัลผลงานวิจัยเกียรติยศ สกว. จากการได้รับการอ้างอิงผลงานวิจัยสูงสุด (2546) รางวัล Nikkei Asia Prize for Science, Technology and Innovation จากนิกเกอิ ญี่ปุ่น (2547)  ได้รับการคัดเลือกเป็นบุคคลดีเด่นของชาติโดยคณะกรรมการเอกลักษณ์ของชาติ (2547) และหนังสือพิมพ์ The Nation ได้จัดให้เป็นหนึ่งในสามสิบห้าคนผู้มีบทบาทสูงต่อประเทศไทยในช่วงสามสิบห้าปีที่ผ่านมา (2549)
ได้รับการยกย่องเป็น "นักวิทยาศาสตร์อาวุโส" จากสมาคมวิทยาศาสตร์แห่งประเทศไทยในพระบรมราชูปถัมภ์ (2554)
ได้รับพระบรมราชโองการโปรดเกล้าโปรดกระหม่อมแต่งตั้งเป็นราชบัณฑิตกิตติมศักดิ์ ประเภทวิชาวิทยาศาสตร์กายภาพ สาขาวิชาเคมี
เครื่องราชอิสริยาภรณ์

พ.ศ. 2537 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2534 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2565 –  เหรียญดุษฎีมาลา เข็มศิลปวิทยา (ร.ด.ม.(ศ)) สาขาวิทยาศาสตร์
ครอบครัว

สมรสกับ นางอรชุมา ยุทธวงศ์  มีบุตร-ธิดา 2 คน  คือ นางสาวณมน  ยุทธวงศ์ และ นายรสา  ยุทธวงศ์
พี่-น้อง 4 คน คือ พล.ร.ต.สุระ  ยุทธวงศ์, พล.ร.อ.ณรงค์ ยุทธวงศ์, ดร.ยงยุทธ  ยุทธวงศ์  และ พญ.กิติมา  ยุทธวงศ์
เมธวิน โอภาสเอี่ยมขจร

| เมธวิน โอภาสเอี่ยมขจร |
| --- | --- |

เกิด: 21 กุมภาพันธ์ พ.ศ. 2542 (26 ปี) กรุงเทพมหานคร ประเทศไทย
การศึกษา: มหาวิทยาลัยธรรมศาสตร์
อาชีพ:  นักแสดง  นายแบบ  นักร้อง  นักธุรกิจ 
ปีปฏิบัติงาน: พ.ศ. 2563–ปัจจุบัน
ตัวแทน: จีเอ็มเอ็มทีวี (2563–ปัจจุบัน)​
ส่วนสูง: 185 cm (6 ft 1 in)
ครอบครัว: เมธัส โอภาสเอี่ยมขจร (น้องชาย)
อาชีพแสดง
ผลงานเด่น: ไทน์ – เพราะเราคู่กัน 2gether The Series (2563)​  กวิน – F4 Thailand: หัวใจรักสี่ดวงดาว (2564)  อาจิน – Enigma คน มนตร์ เวท (2566)  กาย - หัวใจไม่มีปลอม (2567)
เมขลา: มณีเมขลาดาราสมทบชายดีเด่น ประเภทละครซีรีส์ พ.ศ. 2564 – F4 Thailand: หัวใจรักสี่ดวงดาว
 
เมธวิน โอภาสเอี่ยมขจร (เกิด 21 กุมภาพันธ์ พ.ศ. 2542) ชื่อเล่น วิน เป็นนักแสดง นายแบบ และนักร้องชาวไทยเชื้อสายจีน สังกัดจีเอ็มเอ็มทีวี มีชื่อเสียงจากการรับบท "ไทน์" จากซีรีส์เรื่อง เพราะเราคู่กัน 2gether The Series (2563) และบท "กวิน" จากซีรีส์เรื่อง F4 Thailand: หัวใจรักสี่ดวงดาว (2564)
ประวัติ

เมธวิน เกิดที่กรุงเทพมหานคร เป็นบุตรคนที่ 3 ของครอบครัว มีพี่สาว 2 คนและน้องชาย 1 คน เข้าศึกษาระดับชั้นประถมศึกษาที่โรงเรียนอัสสัมชัญแผนกประถม ระดับชั้นมัธยมศึกษาที่โรงเรียนมัธยมปัญญารัตน์ และได้มีโอกาสเป็นนักเรียนแลกเปลี่ยนที่รัฐไอโอวา สหรัฐ ขณะเรียนอยู่ชั้นมัธยมศึกษาปีที่ 5 เป็นเวลา 1 ปี หลังจากนั้นได้สอบเทียบ General Educational Development (GED) ซึ่งเป็นการสอบวุฒิการศึกษาเทียบเท่าระดับมัธยมปลายของสหรัฐ ปัจจุบันสำเร็จการศึกษาระดับปริญญาตรี เศรษฐศาสตรบัณฑิต คณะเศรษฐศาสตร์ มหาวิทยาลัยธรรมศาสตร์ (หลักสูตรนานาชาติ)[ต้องการแหล่งอ้างอิงดีกว่านี้]
เมธวิน เข้าสู่วงการบันเทิงโดยเป็นนักแสดงฝึกหัดในสังกัด ONE31 เป็นเวลาประมาณ 1 ปี ก่อนที่จะย้ายมาทำสัญญาเป็นนักแสดงสังกัดจีเอ็มเอ็มทีวี เขามีผลงานการแสดงซีรีส์เรื่องแรกคู่กับ วชิรวิชญ์ ชีวอารี ในซีรีส์เรื่อง เพราะเราคู่กัน 2gether The Series (2563) รับบท "ไทน์"
ในวันที่ 20 มิถุนายน 2563 วินได้เปิดตัวแบรนด์สินค้าของตัวเองโดยใช้ชื่อว่า Velence ภายใต้บริษัท อินฟินิต แฮปปีเนส จำกัด และในวันที่ 28 มิถุนายน 2563 ได้เปิดตัวสินค้าสองชิ้นแรกคือ หมวกและเสื้อ  เขากำลังจะกลับมารับบท ไทน์ อีกครั้งในซีรีส์ เพราะเรา(ยัง)คู่กัน ที่กำลังจะออกอากาศ 14 สิงหาคมนี้
จุดยืนทางการเมือง

เมธวินสนับสนุนการประท้วงในประเทศไทย พ.ศ. 2563–2564 และต่อต้านการใช้ความรุนแรงในเหตุการณ์การสลายการชุมนุมที่แยกปทุมวัน พ.ศ. 2563
ผลงาน > ภาพยนตร์

| ปี | ชื่อเรื่อง | บทบาท | บริษัทผู้สร้าง |
| --- | --- | --- | --- |
| 2564 | เพราะเราคู่กัน เดอะมูฟวี่ | ไทน์ | GMMTV​ |
| 2567 | Under Parallel Skies รักใต้ฟ้าคู่ขนาน | ปริญ | 28 Squared Studios & Two Infinity Entertainment |
ผลงาน > ละคร / ซีรีส์

| ปี | ชื่อเรื่อง | บทบาท | ออกอากาศ​ |
| --- | --- | --- | --- |
| 2561 | เมีย 2018 รักเลือกได้ | นักแสดงในงานประกาศรางวัล | ช่องวัน 31 |
| 2563 | เพราะเราคู่กัน | ไทน์ | GMM 25 |
| 2563 | เพราะเรา(ยัง)คู่กัน | ไทน์ | GMM 25 |
| 2564 | F4 Thailand: Boys Over Flowers  | กวิน | GMM 25 |
| 2565 | Devil Sister แอ๊บร้ายให้นายไม่รัก | น้ำชา | GMM 25 |
| 2565 | Good Old Days ร้านซื้อขายความทรงจำ ตอน​ ​: Love Wins | แมว | GMM 25 |
| 2566 | Enigma คน มนตร์ เวท | อาจิน | Prime Video |
| 2567 | Beauty Newbie หัวใจไม่มีปลอม | กาย | GMM 25 |
| 2568​ | Enigma 2 บุหงาหมื่นภมร | อาจิน | Prime Video |
| รอเปิดกล้อง​ | Scarlet Heart Thailand​ | เจ้าเมืองฟ้า | GMM 25​ |
ผลงาน > ผลงานเพลง

| ปี | ชื่อเพลง | ค่าย | อ้างอิง |
| --- | --- | --- | --- |
| 2563 | Thank You To My Silent Heroes | GMMTV Records |  |
| 2563 | ยังคู่กัน (Still Together) | GMMTV Records |  |
| 2563 | คนนั้นต้องเป็นเธอ | GMMTV Records |  |
| 2563 | ตุ๊บๆจุ๊บๆOK | GMMTV Records |  |
| 2563 | ขอบคุณที่ร่วมทาง | GMMTV Records |  |
| 2564 | Ten Years Later | GMMTV Records |  |
| 2564 | แค่ไหนก็ใกล้ (CLOSER) | GMMTV Records |  |
| 2564 | Who am I | GMMTV Records |  |
| 2564 | Shooting Star | GMMTV Records |  |
| 2565 | แสงที่ปลายฟ้า (Silhouette) | GMMTV Records |  |
| 2565 | ไม่คาดหวัง ไม่ผิดหวัง (Expect Nothing) | GMMTV Records |  |
| 2565 | กฎของแรงดึงดูด | GMMTV Records |  |
| 2565 | เริ่มใหม่ (One More Chance) | GMMTV Records |  |
| 2566 | Vacay | High Cloud Entertainment​ |  |
| 2566 | ไม่ได้ทันได้บอกเธอ (Too Late)​ | RISER MUSIC |  |
| 2567 | NIGHT​ RIDE | RISER MUSIC |  |
แหล่งข้อมูลอื่น

เมธวิน โอภาสเอี่ยมขจร ที่อินเทอร์เน็ตมูวีเดตาเบส
เมธวิน โอภาสเอี่ยมขจร ที่อินสตาแกรม
เมธวิน โอภาสเอี่ยมขจร ที่เอกซ์ (ทวิตเตอร์)
เมธวิน โอภาสเอี่ยมขจร ที่ติ๊กต็อก
เมธวิน​ โอภาสเอี่ยมขจร ที่ซินล่างเวย์ปั๋ว (ในภาษาจีน)
เฉียว เจิ้นอวี่
ความสำเร็จ > ปี 1999

รางวัลผลงาน《ท่องไปในราตรีอันแสนยาวนาน》ได้รับรางวัลรองชนะเลิศอันดับ 1 ในการแข่งขันสร้างสรรค์และการแสดงของทีมนักเต้นมือสมัครเล่นเมืองปักกิ่ง ครั้งที่ 6
รางวัลชนะเลิศทีมการแข่งขันสร้างสรรค์และการแสดงของทีมนักเต้นมือสมัครเล่นเมืองปักกิ่ง ครั้งที่ 6
ความสำเร็จ > ปี 2003

รางวัลผู้นำแฟชั่นคนใหม่แฟชั่นจาก Cosmo Girl (ประเทศจีน)
ความสำเร็จ > ปี 2006

รางวัลสุภาพบุรุษผู้ชื่นชอบหลงไหลในแฟชั่นจาก Kappa
รางวัลนักแสดงภาพยนตร์และละครโทรทัศน์หน้าใหม่จากจินหนานฟาง(แสงทองแดนใต้)
ความสำเร็จ > ปี 2013

รางวัลนายแบบแฟชั่นลุคสุดสปอร์ต
รางวัลซุปตาร์ยอดนิยม
ความสำเร็จ > ปี 2014

รางวัลนักแสดงนำชายยอดเยี่ยม จากซีรีย์เรื่อง 烽火佳人/เล่ห์ดอกไม้ไฟ ในงาน Shanghai TV Festival ครั้งที่ 20
รางวัลนักแสดงนำชายยอดเยี่ยม จากซีรีย์เรื่อง 老有所依/สายใยด้วยรัก ในงาน โทรทัศน์อินทรีทองคำ ครั้งที่ 10
ความสำเร็จ > ปี 2015

รางวัลคลื่นลูกใหม่ยอดนิยมแห่งปี ในงาน Weibo Awards Ceremony
ศิลปินอันเป็นที่รักแห่งปี
ศิลปินชายผู้ทุบสถิติแห่งปี
กิจกรรมการกุศล

ทูตองค์กรอนุรักษ์สัตว์ป่าแห่งประเทศจีน
โครงการ "เรากำลังก้าวต่อไป" ให้การช่วยเหลือและดูแลด้านการศึกษาในเขตพื้นที่ประสบภัยแผ่นดินไหวกำแพงเมืองจีนแห่งใหม่
ทูตอาสาด้วยหัวใจ
งานการกุศล “Beauty Journey”
ห้องสมุดเฉียวเจิ้นอวี่
ส่งเสริมคุณภาพชีวิตผู้พิการ ทำให้ผู้คนหันมาสนใจคนพิการมากขึ้น
สมาชิกกรรมการสภาเมืองกุ้ยหลิน  CPPCC
ปี 2000 ภาพยนต์เรื่องแรก

ปี 2000 เฉียวเจิ้นอวี่ในวัยอายุ 22 ปี เขาดูมาดเท่ห์สมาร์ทหน้าตาหล่อเหลา ได้ร่วมแสดงในภาพยนตร์เรื่องแรก Flying Dragon Leaping Tiger/มังกรสะท้านฟ้า พยัคฆ์สะท้านภพ ภาพยนตร์เกี่ยวกับศิลปะการต่อสู้ที่ได้รับความร่วมมือกันระหว่างบริษัทภาพยนตร์จีนและบริษัทภาพยนตร์ฮ่องกงไทจี๋ กำกับการแสดงโดย "อลันแลน" พร้อมด้วยเหล่าบรรดานักแสดงสร้างสีสันในเรื่องอย่าง หงจินเป่า,ฝานเส้าหวง, เจิ้งเพ่ย์เพ่ย์
ซึ่งในภาพยนตร์เรื่องนี้นั้น เฉียวเจิ้นอวี่และดารานักแสดงผู้โด่งดังอย่างฟางจื่อเกอได้แสดงประกบคู่พ่อลูกกัน สิ่งที่ควรค่าและจะไม่พูดถึงเลยก็ไม่ได้คือ ตัวละครที่เขานั้นแสดงในเรื่องนี้นั้นมีชื่อเดียวกันกับตัวเขาเลย ชื่อว่า “เฉียวเจิ้นอวี่” เหมือนกัน แม้ว่าเฉียวเจิ้นอวี่จะไม่ดังเป็นพลุแตกจากบทในภาพยนตร์เรื่องนี้ แต่ว่าภาพยนตร์เรื่องนี้ก็ได้ให้อะไรมากมายกับเขามากมายมหาศาล ด้วยความเป็นเอกลักษณ์เขาจึงได้ก้าวเข้าสู่วงการบันเทิงอย่างเป็นทางการ จากนักแสดงด้านนาฏศิลป์ก็ได้เปลี่ยนเส้นทางเข้าสู่ดาราภาพยนตร์อย่างเต็มตัว
หลังจากได้ก้าวเข้าสู่วงการบันเทิง ด้วยความโดดเด่นด้านรูปร่างหน้าตา จึงทำให้เส้นทางด้านวงการนี้ของเฉียวเจิ้นอวี่เป็นไปด้วยความราบรื่น แม้เพิ่งเข้าสู่วงการได้เพียงไม่กี่ปี เขาได้มีผลงานแสดงซีรี่ย์มากมายติดต่อกัน อาทิ ซีรี่ย์ « 新女驸马 : ราชบุตรเขยกำมะลอ» , «残剑震江湖 กระบี่สะท้านยุทธจักร» , «海洋馆的约会 : จุดนัดใจพิพิธภัณฑ์สัตว์น้ำที่รัก» , « 雪花女神龙 : เทพธิดามังกรหิมะ » , «金粉世家 : บ้านตระกูลจิน» , « 醉打金枝 : อลวนรักองค์หญิงจอมแก่น » , « 七剑下天山: เจ็ดกระบี่ไร้เทียมทาน »
ในซีรี่ย์เรื่อง « 雪花女神龙 : เทพธิดามังกรหิมะ » ซึ่งเขานั้นเล่นเป็นจ้าวแห่งเมืองซื่อฟาง “โอวหยางหมิงยื่อ” ด้วยบุคลิกคาแรคเตอร์ที่สง่างาม หลังจากที่ซีรี่ย์นั้นได้ออนแอร์ไปแล้วนั้น เขาก็ได้ความรัก ความชื่นชอบ และความสนใจจากเหล่าแฟนคลับ
หลังจากที่โด่งดังเป็นพลุแตก เฉียวเจิ้นอวี่ในชุดชายโบราณก็สะกดสายตาคนดูได้อย่างน่าเหลือเชื่อ เป็นการรวมตัวกันของ เหยียนอี้ควน,  ฮั่วเจี้ยนหัว, และจงฮั่นเหลียง จนถูกขนานนามว่า  天涯四美 “สี่หนุ่มรูปงามจุฑาเทพ” นำทีมหนุ่มหล่อโดยเฉียวเจิ้นอวี่
ซึ่งหลังจากที่ซีรี่ย์ « 雪花女神龙: เทพธิดามังกรหิมะ » ดังเป็นพลุแตก ซึ่งก็ถือได้ว่าเป็นช่วงเวลาที่พีคที่สุดของเฉียวเจิ้นอวี่ในวงการบันเทิงเลยก็ว่าได้
ปี 2007 ทะยานขึ้นแบบก้าวกระโดด

ปี 2007 เส้นทางในวงการบันเทิงของเฉียวเจิ้นอวี่ก็ทะยานขึ้นแบบก้าวกระโดด ที่ทยอยนำผลงานมาให้เหล่าแฟนคลับได้ชมกันเรื่องแล้วเรื่องเล่า ซึ่งแต่ละเรื่องนั้นล้วนตีบทแตกและเป็นคาแรคเตอร์ที่ชวนให้หลายหลายคนนั้นยากจะลืมเลือน
ปี 2007 เขาได้ร่วมแสดงในซีรี่ย์กำลังภายในรักโรแมนติก « 浣花洗剑录 : ฤทธิ์ดาบสุริยามหากาฬ » เขารับบทเป็นฟางเป่าอี้ ผู้ที่ร่าเริงสดใส ฉลาดและจริงใจ ตรงไปตรงมา และหลังจากที่ซีรี่ย์นั้นได้ออนแอร์ไปนั้น ทำให้มีเรตติ้งผู้ชมทะลุยอดสูงสุดถึง 7.71%
ปี 2008 เขาได้ร่วมงานกับ แอนนี่อี้  เฝิงเส้าเฟิง ในซีรี่ย์ «锁清秋 : มรสุมรัก » และรับบทเป็น “ซูซินไห่” ในซีรี่ย์เรื่องนั้นได้กล่าวถึงเรื่องราวความเศร้าของใจสองดวง ที่ร่วมทุกข์ร่วมสุข เป็นเรื่องราวโศกนาฏกรรมความรักและความเกลียดชัง ที่สร้างความสะเทือนใจให้ใครหลายๆคนมาแล้วนับไม่ถ้วน
ซึ่งในปีเดียวกัน เขามีโอกาสได้ร่วมงานกับดารารุ่นใหญ่อย่าง เจิ้งเช่าชิว, เดอ-ไคหลิว, นิกิโจว ในซีรี่ย์เรื่อง « 书剑恩仇录 จอมใจ จอมยุทธ์ ตำนานอักษรกระบี่ : นิยายกิมย้ง » และตัวเขาเองต้องรับเล่นหนึ่งตัวละครสองคาแรคเตอร์ ทั้งรับบทเป็น “เฉินเจียลั่ว” ผู้มีนิสัยมุทะลุกล้าได้กล้าเสีย และบทบาทของ “ฝูคังอัน” ผู้มีความคิดละเอียดรอบคอบ ซึ่งเขาก็สามารถถ่ายทอดมันออกมาได้อย่างสมบูรณ์แบบ
และนอกจากนี้ เขายังได้มีผลงานอีกมากมาย อาทิ ซีรี่ย์เรื่อง «中国式相亲 : พบรักสไตล์จีน» ที่รับบทเป็น “ซูเก๋อ” ภาพยนตร์เรื่อง «孔子:ขงจื๊อ» รับบทเป็นลูกของขงจื๊อ “ขงหลี่” ซีรี่ย์เรื่อง «被遗弃的秘密 : รักซ่อนใจ» รับบทเป็น “โอวกวนฉุน” « 隋唐英雄 : มหาวีรบุรุษราชวงศ์สุย-ถัง » รับบทเป็น “ลี่เจี้ยนเฉิง” เป็นต้น
ด้วยทักษะและฝีมือด้านการแสดงอันยอดเยี่ยมของเฉียวเจิ้นอวี่ ที่ตีบทแตกในทุกบทบาทที่เขาได้เล่นมากมายนับไม่ถ้วน และทุกครั้งต่างต้องทำให้คนดูถึงกับตาลุกวาว จนได้รับเสียงสนับสนุนความรักและชื่นชอบจากผู้ชมอย่างล้นหลาม
และในระหว่างที่เขานั้นโลดแล่นในวงการบันเทิงนั้น เฉียวเจิ้นอวี่ก็มีความทรงจำช่วงหนึ่งด้านความรักของเขาที่ยากจะลืมเลือน นั่นก็คือการได้คบหาดูใจกันกับนักแสดงหญิง หวังลี่คุน
ปี 2013 การจากลาและการเริ่มต้นครอบครัว

ปี 2013 เขาก็ได้มีผลงานใหม่มาฝากผู้ชม ในซีรีย์เรื่อง «老有所依 : สายใยด้วยรัก» ในซีรี่ย์เขาต้องรับบทเป็นคนอ่อนแอไร้ความสามารถ เป็นผู้ชายกลัวเมียที่ชอบเกาะพ่อเกาะแม่กิน ซึ่งเขาเองแสดงความสามารถให้เป็นที่ประจักรแก่สายตา ที่ไม่เพียงแต่การยอมรับชื่นชมจากผู้ชม แล้วยังนำมาซึ่งรางวัลนักแสดงนำชายยอดเยี่ยมงานประกาศรางวัลอินทรีย์ทองคำ ครั้งที่ 10 อีกด้วย
ซึ่งในปีนี้นั้น เขาก็ยังมีผลงานยอดนิยมซีรี่ย์เรื่อง «烽火佳人 : เล่ห์ดอกไม้ไฟ» ในซีรี่ย์เขารับบทเป็นชายผู้เป็นดั่งรักแรกของนางเอกสาว “โจวถิงเชิน” แม้ว่าจะไม่ใช่ตัวละครหลัก แต่หลังจากที่ซีรี่ย์นั้นได้ออนแอร์ไปแล้วนั้น ด้วยเสน่ห์และความสามารถของตัวละครที่ทำให้เขานั้นคว้ารางวัลนักแสดงนำชายยอดเยี่ยมในงานประกาศรางวัลแมกโนเลียขาวอวอร์ด ครั้งที่ 20
แม้บนเส้นทางวงการบันเทิงของเฉียวเจิ้นอวี่จะแสนราบรื่น แต่เส้นทางความสัมพันธ์ของเขากับหวังอี้คุน กลับต้องร้างรากัน ซึ่งท้ายที่สุดแล้วเขาเองก็ได้รับความสุขที่แท้จริง ที่ได้ร่วมใช้ชีวิตกับภรรยาสุดน่ารักของเขา "หวังเชี่ยนอี"
หวังเชี่ยนอีเดิมชื่อหวังจี้หง อายุน้อยกว่าเฉียวเจิ้นอวี่ 8 ปี เป็นคนหูหนาน เริ่มมีผลงานตั้งแต่ปี 2008 ผลงานด้านการแสดง อาทิ «人间烟火 : ประกายไฟแห่งโลกมนุษย์» , «走过路过莫错过:แม้เคยพลั้งพลางบนเส้นทางที่ผ่าน» , «国防生:ล้อมรักปกป้องชาติ» , «青春路上:เส้นทางวัยเยาว์» , «第一军舰:เรือรบลำแรก»
ปี 2013 ในช่วงที่เฉียวเจิ้นอวี่กำลังถ่ายทำซีรี่ย์เรื่อง «老有所依 : สายใยด้วยรัก» นั้น ได้พบกับหวังเชี่ยนอี ซึ่งในเรื่องเขาทั้งสองคนได้เล่นเป็นสามีภรรยากัน ในระหว่างการถ่ายทำดำเนินไป ทั้งในจอและนอกจอซึ่งเขาทั้งสองคนได้เล่นอย่างถึงอารมณ์ พบกันเพียงไม่นานยิ่งไปกว่านั้นจนกลายเป็นจุดที่ทำให้เขาทั้งสองเลือกใช้ชีวิตและเดินไปด้วยกัน
เดือนมิถุนายน ปี 2013 เขาและหวังเชี่ยนอีคบกันเพียงไม่ถึงสี่เดือน เฉียวเจิ้นอวี่และหวังเชี่ยนอีตัดสินใจจดทะเบียนสมรสด้วยกัน นำมาซึ่งความสุขของเขาทั้งสองคน
เดือนกันยายน ในปีเดียวกันนั้น เฉียวเจิ้นอวี่และหวังเชี่ยนอีก็ได้ให้กำเนิดลูกชายตัวน้อยน่ารัก ชื่อว่า เฉียวหงเซิง ชื่อเล่นว่า ซุ่นซุ่น
ปี 2016 เขาทั้งสองคนคู่สามีภรรยาก็ได้ให้กำเนิดลูกคนที่สอง ซึ่งในครั้งนี้เขาได้ลูกสาว ชื่อเล่นว่า ซินซิน ทั้งลูกชายลูกสาวร้อยเรียงความหมายซึ่ง “ดี” ในความหมาย
หลังจากมีลูกน้อยแล้วสองคน คุณภรรยาของเฉียวเจิ้นอวี่เพื่อที่จะให้เวลาดูแลครอบครัวจึงได้ทิ้งงานและหายหน้าไปจากวงการ ส่วนเฉียวเจิ้นอวี่นั้นยังคงโลดแล่นในวงการบันเทิงต่อไป